Siden 2014 har Skagens Kunstmuseer arbejdet sig gennem en perlerække af gemte ting i Anna Anchers hus. Og nu er Skagens-malerens kittel dukket frem af bunkerne. - Det er vanvittigt, at der stadig dukker så interessante ting frem i 2020. Det er med til at levendegøre Anna Anchers liv i stor grad. Det er vanvittigt spændende at følge med i, fortæller Lisette Vind Ebbesen, der er museumsdirektør på Skagens Museum. Tilbage i 2014 blev Helga Anchers fond en del af Skagens Kunstmuseer, og dermed blev samlingen en del af et statsanerkendt museum, hvor hele samlingen skal registreres og fotograferes. De nyfundne ting har for så vidt ikke 'været væk' - det har bare taget lang tid at gennemgå alt i huset, fået tingene registreret og dokumenteret. - Det er et stort arbejde, som har stået på i godt fem år, og vi forventer at være færdig med at katalogisere alt inventar i Anna Anchers hus. Vi gennemgår simpelthen alt - fra kælder til kvist, fra skuffe til skunk, siger Lisette Vind Ebbesen og oplyser, at nogle af tingene er i så dårlig stand, at de skal forbi en konservator, inden de kan blive udstillet. De mange fund bliver i den kommende tid tilgængelige for offentligheden, når Skagens Museum 19. august åbner førstesalen i Anna Anchers hus. Men ikke kun offentligheden får gavn af de mange genstande. - Vi er i forvejen eksperter i Skagens-malerne, men nu bliver vi endnu klogere. Der ligger mange spændende forskningsprojekter gemt i fundene, og de skal munde ud i masser af ny formidling og publikationer.
Skagens Kunstmuseer jubler over, at man blandt andre klenodier har fundet Skagens-malerens kittel.